[Video] Inge het reeks planne vir klimraam‘n Skermskoot uit die video van die opvolgvergadering tussen Inge Gerber en haar skoolhoof. Inge Gerber (8), die gr. 2-leerder van die Laerskool Delmas in Mpumalanga wat talle harte verower het toe sy self haar skoolhoof oor ŉ tekort aan klimrame by die skool gaan spreek het, het in ŉ opvolgafspraak met die skoolhoof reeds ŉ lys planne gereed gehad om aan hom voor te lê. Maroela Media het vroeër berig die skool het ŉ video op sy Facebook-blad gedeel van Inge se vergadering met die skoolhoof, Johan de Beer. Hierdie video is reeds meer as 200 000 keer gekyk en duisende kere gedeel. Tydens hierdie vergadering het Inge aan De Beer verduidelik dat daar vier klimrame vir die seuns in die skool is, maar slegs een vir die meisies. Hulle het toe ooreengekom om nog ŉ klimraam vir die meisies aan te koop en Inge is opdrag gegee om vas te stel wat so ŉ klimraam sal kos. Inge se ma, Althea, het vroeër gesê sy is nie verbaas oor Inge se gedrag nie. “Sy sal altyd haar stem laat hoor wanneer sy voel iets is onregverdig of sy word ingeloop.” Laerskool Delmas het Vrydag nog ŉ video gedeel van Inge se opvolgafspraak met De Beer waarin hulle saam deur ŉ lys opsies gaan en Inge vir hom wys watter klimraam sy voel die beste sal werk. Hierdie klimraam kos R38 000. “Dis ŉ klomp geld. Ek weet nie of die skool soveel geld het vir ŉ klimraam nie,” sê De Beer. “Ek het baie planne,” antwoord Inge vinnig. Sy vertel aan De Beer dat haar oom ingestem het om ŉ fiets te skenk en dat die skool dan lootjies kan verkoop en ŉ gelukstrekking kan hou. Sy stel ook voor dat die skool ŉ inkleurkompetisie hou en dat daar in hierdie kompetisie ook ŉ prys gewen kan word. “Nou wie gaan besluit wie kleur die mooiste in?” vra De Beer. “Meneer,” antwoord Inge beslis. Haar derde plan behels dat die mammas by die skool ingespan word om kolwyntjies te bak en dat die kolwyntjies dan verkoop word om geld in te samel. “As een plan nie uitwerk nie, dan het ons nog ŉ plan,” verduidelik Inge. De Beer stem in dat al drie planne na ŉ goeie idee klink en sê hy sal selfs ŉ versoek aan die beheerliggaam rig om te hoor of hulle die helfte van die koste van die klimraam sal dek. “Dankie, Inge, ons gaan weer gesels. Hierdie klimraam gaan ons een van die dae op sy voete hê,” sê De Beer. https://www.facebook.com/laerskooldelmas.delmasprimary/videos/968406419967504/